KZN-storm eis ook paramedikusVicky Govender. Foto: ER24 Werner Vermaak, woordvoerder van ER24, het gesê sy kollega Vicky Govender is in die vroeë oggendure in ŉ hospitaal oorlede. “Hy en Tracy Bederson was Dinsdagoggend in ŉ ernstige motorongeluk betrokke terwyl hulle hul lewens gewaag het om ander te red.” Govender word oorleef deur sy vrou en kinders. “Ons innige meegevoel met sy familie, vriende en kollegas,” het hy gesê. Volgens berigte is Govender die 14de slagoffer van Dinsdag se storm in dié provinsie. Die storm wat veral kitsoorstromings tot gevolg gehad het, het ŉ spoor van vernietiging agtergelaat nadat dit onder meer openbare instellings, kommersiële eiendomme, behuisingsinfrastruktuur, paaie en brûe verwoes het. Willies Mchunu, KwaZulu-Natal se nuwe premier, het die provinsie tot ŉ rampgebied verklaar.